Jeg flyttede adresse og skulle i den forbindelse have flyttet/overført mit bredbånd til den nye adresse. Jeg kontaktede derfor Telenor, der sagde at min nye opgraderede forbindelse ville være aktiv fra en uge efter jeg havde talt med vedkommende. Dette bør være en uproblematisk procedure. 

På dagen for oprettelsen/flyttelsen af mit nye bredbånd sker der ingenting, hvorfor jeg kontakter kundeservice. Her får jeg besked på at vente til kl. 17, da dette er forfaldstidspunktet, og derefter ringe igen, hvis oprettelsen stadig ikke var sket. Kl. 17.15 kontakter jeg igen kundeservice, der viderestiller mig til support. Her får jeg at vide, at der desværre er sket en fejl i oprettelsen, men at de ikke kan gøre noget ved det på nuværende tidspunkt, da de er nødt til at tale med etableringsafdelingen, som er lukket efter 17. Jeg får heller ikke besked på hvornår jeg i så fald kan forvente at få hjælp. Jeg spørger derfor supporteren om de har en form for nødløsning, da det for mig, i forbindelse med arbejde, er essentielt at have internet i hjemmet. Her tilbydes en nødløsning i form af mobilt bredbånd, der tilsendes som et USB-stik. Jeg afventer derfor at modtage dette to dage efter. Dette modtog jeg aldrig... Supporteren jeg talte med garanterede mig at ringe dagen derpå, når vedkommende havde vendt den med etableringsafdelingen. Jeg modtager aldrig et opkald på dagen, og ringer derfor tilbage ved 17.15 tiden, efter jeg har fået fri fra arbejdet. Her får jeg at vide, at supporteren jeg skulle have talt med, var gået kl. 14.00. 

Derfor er jeg nødt til at begynde forfra med den nye supporter, som selvfølgelig garanterer mig, at råde bod på dette, men da vi igen står i samme situation med, at etableringsafdelingen er lukket fra kl. 17, får jeg besked på, at supporteren vil ringe mig op dagen efter. Jeg fortæller ham, at det ikke lykkedes, da jeg havde fået samme besked fra hans kollega, men dette garanterer han mig selvfølgelig var en fejl, der ikke ville gentage sig. Han giver mig ovenikøbet sine initialer (bemærk, dette fik jeg også fra den første supporter) for, at jeg på den måde kan bede kundeservice om at stille mig direkte videre i tilfældet af, at jeg ikke modtager et opkald som lovet. 

Jeg modtager aldrig et opkald, og gør ikke yderligere på dagen. Først 2 dage senere kontakter jeg kundeservice igen og sætter dem ind i situationen. Jeg beder dem samtidig om, at stille mig om til en af de supportere jeg har talt med. Men dette kan de selvfølgelig ikke gøre, til trods for, at det var den besked jeg fik fra supportafdelingen. Derfor skal de på ny sættes helt ind i situationen, derefter viderestille mig til support, som igen skal have forklaret problematikken. Jeg husker dog at ringe inden kl. 17, da jeg er bevist om, at de nok skal sparre med etableringsafdelingen. Nu begynder sagen at udvikle sig, da jeg får at vide, at de på ny er nødt til at bestille flytningen. Jeg spørger om processen kan fremskyndes, men det kan den ikke til trods for den dårlige service. Jeg fortæller dem derfor, at jeg skulle have haft en USB-nøgle med mobilt bredbånd tilsendt som nødløsning, men at jeg ikke havde modtaget denne, og nu var ved at være lidt træt af, at ingen af supporterne havde overholdt vores aftaler. Derfor spørger jeg til muligheden for kompensation i form af 5gb data overført direkte til telefonen. Dette var selvfølgelig helt i orden, og han ville da straks overføre denne data efter samtalen. Jeg holdt ham oppe på dette afslutningsvis i samtalen, og får da også garanteret, at dette er det første han vil gøre. Desuden får jeg hans initialer, for på den måde at kunne komme i kontakt med ham såfremt der opstår problemer. Jeg siger i øvrigt til ham, at kundeservice ikke har villet omstille mig til nogle af de personer jeg tidligere har talt med. Dette besvarer han med at sige, at jeg blot skal sige at supporteren har bedt mig blive viderestillet. Efter samtalen modtager jeg ingen data, og jeg påtænker at vente til ugen efter for igen at kontakte kundeservice og få afklaret dette. 

Jeg kontakter idag kundeservice og beder dem omstille mig til supporteren. Dette kan han desværre ikke gøre, før jeg har beskrevet situationen. Det forsøger jeg, og jeg får da også at vide, at dette er meget beklageligt. Endvidere fortæller jeg ham, at ingen af hans kolleger har kunne overholde deres aftaler, og at jeg efterhånden er ved at være træt af dette. Dette undskylder han, men kan desværre ikke omstille mig, med en undskyldning om, at initialerne jeg har fået givet, ikke findes i systemet. Jeg siger da til ham, at det ville forekomme mig meget mærkværdigt, hvis tre af hans kolleger har løjet omkring deres identitet i systemet. Dette kan han ikke afvises, men jeg formoder dog nærmere, at der har været tale om en elendig undskyldning. Endvidere får jeg besked på, at mit bredbånd ikke oprettes før en dag efter det aftalte, hvorfor jeg stiller mig meget spørgende over for dette. Men dette kan han desværre ikke ændre på. Jeg spørger en sidste gang, om han ikke bare kan omstille mig, men det lykkes mig nu ikke. 

Situationen er så den, at han til byder mig at købe 10gb data som jeg så vil få retur ved min næste regning. Jeg venter spændt på at se, om jeg nogen sinde ser skyggen af de penge det kostede at tilføre den ekstra data, og om det mon lykkes mig at få det bredbånd, jeg efter al den tid burde få imorgen, som nu igen er udskudt til i overmorgen.

Alt i alt, har det været en besværlig, omkostningsfuld og uduelig service, der endnu ikke har ført til noget resultat. Det er da også kun fordi jeg ikke ønsker at vente ydereligere på bredbånd, at jeg ikke alledere har opsagt mit abonnement. Hvis bredbåndet ikke er aktiveret lørdag, bliver det klart den næste overvejelse. 

Jeg anbefaler ikke produktet!